Det fremgår også, at Danmarks nordligste landsdel var den eneste region med fald i ledigheden fra februar forrige år til februar i år. Den slags førstepladser ligger ellers ikke i kortene for den nordjyske region med alle de gamle industriarbejdspladser. De seneste årtier har ind imellem set mørke ud. Skibsværfterne bukkede under. Det samme skete med andre tunge jernindustrier. Spritfabrikkerne er efterhånden mest til pynt. Det toldfrie salg forsvandt, og sammen med dén grønne gren forduftede svenskerne og nordmændene og deres feriepenge. Den nye elektronikindustri blev også en fuser. Den skulle ellers have forgyldt nordjyderne i 80'erne, men Flextronics i Pandrup med 1500 ansatte blev et kortvarigt eventyr. Det lysnede lidt omkring årtusindskiftet, men så gik det galt med nogle usle huslån i Amerika. Finanslavinen rullede, og i efteråret 2008 ramte den også det nordligste Danmark. - Nu går det galt. Vi kan ikke begynde forfra. Det er virkelig svært at få øje på en udvej denne gang, sagde borgmestre, fabriksdirektører og erhvervsrådsfolkene. Men nu er ledigheden faldet mest i netop Nordjylland. -Det ses primært i industrien, byggeri og anlæg. Især ingeniørerne kommer i arbejde, og det er et godt tegn på, at både de andre faglærte og ufaglærte kommer med op. Nu synes virksomhederne, at der også er plads til at udvikle. Det drejer sig ikke længere op bare at holde driften i gang og producere, siger Karsten Simensen, regionsdirektør i Beskæftigelsesregion Nordjylland. /Ritzau/

Opsummering:
Nordjylland har haft landets største fald i ledigheden i løbet af det seneste år. De nyeste tal fra beskæftigelsesregionen viser, at ledigheden er faldet med syv procent på et år.